Nyheder – Side 213 – Undertoner
Ny plade fra Moi Caprice
Det danske band Moi Caprice har efter flere studiesessioner færdiggjort en ny fuldlængde, som er bandets anden efter debuten Once upon a Time in the North fra 2003. Pladen kommer til at hedde You Can’t Say No Forever og lander i butikkerne den 14. marts. Du har måske allerede hørt udspillet To the Lighthouse; hvis ikke kan du gøre dette på bandets hjemmeside. Læs også Undertoners anmeldelse af Once upon a Time in the North
Emergenza-musikkonkurrence klar til affyring
Emergenza er nu blevet den største musikkonkurrence i Danmark. Sådan lyder meldingen fra deres egen hjemmeside, og det er da også en ordentlig klynge bands, som står klar til at dyste. Hele 96 navne har Emergenza stykket ind i deres program, så der bliver rigeligt at lytte til i februar og marts måned, hvor konkurrencen løber af stablen i København og Århus. For nærmere information om konkurrencen og de optrædende bands: www.emergenza-festival.dk
Tre nye plader fra (David) Ryan Adams i 2005
Countrymusikeren/popikonet Ryan Adams er på vej med ikke en, ikke to, men tre plader i 2005. “Fantastisk,” vil nogle tænke. “Åh nej,” vil det lyde fra andre. Man kan beskylde den unge hr. Adams for mange ting, men manglende produktivitet er bestemt ikke en af dem. For var det ikke forrige år, at han også udsendte tre plader? Og nu er der altså tre på vej igen. Der er endnu ikke den store information om pladerne, men de hedder: Cold Roses, 29 og Jacksonville. Førstnævnte er gu´ hjælpe mig en dobbelt LP, og den er sat til at udkomme den 19. april. I øvrigt er der noget, der tyder på, at Ryan Adams i fremtiden gerne vil kaldes for David Ryan Adams, men det er dog ikke sikkert endnu. Så vent med at råbe det til koncerterne, piger, indtil vi har bekræftet det.
Munster udgiver Swell Maps single-boks
Det spanske selskab Munster Records udgiver nu et single-bokssæt med et af historiens bedste bands: The Swell Maps. Boksen indeholder fem singler: Read About Seymour // Ripped & Torn : Black VelvetDresden Style / Mystery Track // Ammunition Train / Full Moon (dub)Real Shocks // New York / AvalancheLet’s Build A Car // Big Maz In The Country / …Then PolandSecret Island // Sheep Dip / Texas Singlerne kommer med de originale covere, og der er dermed tale om et sandt lille luksusprodukt (man får endda Secret Island-singlen med cover, selv om den aldrig udkom i sin tid). Boksen er måske nok mest for fans, eftersom numrene allerede ligger forskellige steder, f.eks. på Mute Records’ Collision Time Revisited fra 1989, og som ekstranumre på genudgivelserne fra 1989 af Swell Maps’ to plader, A Trip to Marineville og In Jane From Occupied Europe. Alligevel er boksen en fin lille sag, og det er dejligt, at Munster bruger krudt på at udgive/genudgive plader med seje kunstnere som Swell Maps, Nikki Sudden og Alex Chilton.
Forrige 1 … 211 212 213